《泛清波摘遍 万大士表兄招赏白莲赋此》
清代·陈维崧

轩如烟艇，盎作晴湖，一朵白荷帘外举。梳风飐水，记在普陀岩下路。

辞鹦鹉。误落尘寰，空添枝节，受尽人间千斛暑。翠幕低张，冰井斜凭，怜尔娇嫭。

如相诉。坠粉曲塘有恨，回首花宫无语。赢得素质亭亭，瘦影踽踽。

还凝伫。柳外又仄银蟾，叶间犹跳宿雨。应惹弄珠人到，乘夜搴取。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。